Annette Lind (S), 2014-03-13:
Jeg er rigtig glad for, at vi nu tager fat på at behandle et lovforslag, der skal være med til at danne en bedre ramme, en endnu bedre ramme, om vores fælles folkeskole.
Det er jeg, for for os Socialdemokrater er en stærk folkeskole helt afgørende for vores velfærdssamfund, en folkeskole, som vi skal værne om og udvikle, hvis vi vil sikre, at vi stadig væk har en skole for alle – både dem, der har brug for at fordybe sig, og dem, som lærer bedre gennem praktiske udfordringer.
Mange husker nok deres første skoledag, jeg gør i hvert fald, selv om det er rigtig mange år siden; jeg kan næsten fremtrylle sommerfuglene, jeg havde i maven, jeg kan næsten huske farven på skoletasken.
Jeg kan se, der er en hernede foran, der måske også kan det, og det er nemlig lige præcis sådan, man har det første dag.
Man kan huske udsmykningen i klasseværelset, hvor spændt man var på at finde ud af, hvad alle de andre børn var for nogen, og begejstringen over den her nye verden.
Jeg har tit oplevet den, ikke kun som min egen første skoledag, men også som lærer og leder i skolen.
Folkeskolen giver os nemlig den første oplevelse af uddannelse.
Det er der, vi hver især kan opdage vores talenter, og det er der, vi kan udvikle os fra at være børn til unge på vej mod voksenlivet, og det er der, hvor vi lærer, hvad det vil sige at være en god ven, og at alle skal have en chance.
Jeg er rigtig stolt af vores folkeskole, vi har en god skole, men den kan selvfølgelig blive bedre.
Lovforslaget i dag sætter nye rammer for noget af det vigtigste i folkeskolen, nemlig elevernes trivsel og læring, og målet er, at vi gør vores børn dygtigere, at den sociale baggrund ikke skal bestemme børnenes fremtid, at børnene har plads til at udvikle deres talenter, og at alle børn har en god skoledag, hvor de trives.
Jeg er særlig begejstret for, at vi nu går fra undervisningsmål til læringsmål, for det giver nemlig lærerne en endnu bedre mulighed for at have fokus på både de fagligt svage elever, men også de fagligt stærke elever.
Lærerne er altså livsnerven for folkeskolen, de er engagerede, dygtige og brænder for deres fag, og de er optaget af at give vores børn den bedste hverdag med læring.
Forenklingen med nye fælles mål er et godt værktøj i det daglige i både planlægningen, gennemførelsen og evalueringen af undervisningen.
Arbejdet med elevplanerne bliver både lettet og forbedret, så det er med et klart blik på, hvor læringen halter for hver elev, frem for nødvendigheden af at rapportere for hvert fag i alle år.
Elevplanerne bliver meget mere fremadrettede med udviklings- og læringsmål frem for at være bagudskuende.
De går fra at være en statusrapport til at kunne sikre sammenhæng mellem lærernes undervisning og de konkrete mål for den enkelte elevs læring, en mulighed med løbende evaluering og opfølgning.
Vi forenkler kort sagt på en række områder, også i forhold til kvalitetsrapporterne,
og sikrer, at lærernes og skolernes tid bruges på eleverne og ikke på bureaukratiet.
Jeg synes, det er hamrende vigtigt, at vi løfter i flok, når folkeskolen skal gennemleve de kommende forandringer, og det er vigtigt, at vi gør det i et tempo, hvor alle kan følge med.
For dansk og matematik træder det først i kraft i skoleåret 2015-16, men der er fundet en god løsning, ved at skolerne allerede kan vælge at hoppe med i næste skoleår, hvis man synes, man er klar til det.
Det vil jo i hvert fald blive en god hjælp og støtte for læringskonsulentkorpset, som vi også har sat ind, ligesom lærerne allerede nu kan finde fælles mål på emu.dk og eksempler på undervisningen med afsæt i målene.
Vi Socialdemokrater har en ambition om, at vores børn skal blive den dygtigste generation nogen sinde, og det starter med en god hverdag i vores folkeskole, og vi bakker derfor op om lovforslaget og ser frem til det videre arbejde.